
U članku se na temelju arhivskih izvora i literature rekonstru- 
ira povijest filijale sestara dominikanki na Čiovu od preuzima- 
nja brige za djecu u antimalaričnome lječilištu 1926., preko 
otpuštanja iz lječilišta 1946., do napuštanja Čiova 1953. Kri- 
tički se analizira njihov rad, problemi s kojima su se suočavale 
zbog ekonomske krize tridesetih godina prošloga stoljeća, nera- 
zumijevanja upravitelja lječilišta Nikole Bogdanovića, Drugo- 
ga svjetskog rata te isključivosti politike socijalističke Jugoslavije 
i neimaštine koja ih je pogodila. Donose se podatci o sestrama 
koje su djelovale na Čiovu, s posebnim osvrtom na s. Bogoljubu 
Stančić (sestra Domina), te popis svih starješica čiovske filijale. 


Ključne riječi: sestre dominikanke, Ciovo, antimalarično 
lječilište, sestra Domina, starjesice filijale 


UVOD 


U doba obnove redovničkoga života unutar Dominikanskoga reda, samo- 
stan sv. Križa na Čiovu kod Trogira utemeljio je 1432. trogirski dominikanac 
Nikola Milinović, koji je odmah započeo s gradnjom crkve i samostanske zgra- 
de. Osnivač i prvi starješina čiovskoga samostana preminuo je 11. srpnja 1451. 
te bio sahranjen u samostanskoj kapitularnoj dvorani. Oni koji su ga poznavali 

i živjeli s njime, isticali su da je bio čovjek sveta života, zbog čega su mu subra- 
ća, ali i vjernički puk nakon smrti iskazivali štovanje." Premda su 1852. napu- 
stili Čiovo, dominikanci su se krajem 1861. vratili u samostan sv. Križa i ostali 
tamo do kraja 1920., kada su ga ponovno napustili.“ Nekoliko godina kasnije 
čiovski je samostan unajmila država i smjestila u njega Lječilište za malaričnu i 
kahektičnu djecu. Uz samostan su tada za djecu izgrađene tri velike barake sa 
po 100 kreveta, jedna baraka za zaraznu djecu i jedna za smještaj osnovne škole 
koju će djeca pohađati. Također je pod borovima uz more uređen prostor za 
igranje i odmor djece.* Potom su u lječilište pozvane sestre dominikanke, koje 
su punih 20 godina požrtvovno i s ljubavlju skrbile za oboljelu djecu, dok ih 
komunističke vlasti nisu otpustile. Nakon toga su još sedam godina ostale na 
Čiovu kao čuvarice svetišta sv. Križa. Suočene s neimaštinom i oskudicom, te 
bez apostolata kojim bi se tamo bavile, napustile su Čiovo krajem 1953., prije 
točno 60 godina. Ta obljetnica prigoda je da detaljnije opišemo povijest sestara 
dominikanki u tom samostanu, tim više što su one bile posljednje predstavni- 
ce dominikanskoga identiteta i prisutnosti na Čiovu. 


PRVE GODINE NA ČIOVU 


Institut za proučavanje i suzbijanje malarije, koji je 1922. u Irogiru uteme- 
ljio dr. Andrija Sfarčić,“ ubrzo je otvorio više podružnica, koje je utemeljitelj 
nazivao socijalno-medicinskim ustanovama.? Smjestivši jednu takvu ustanovu 
za liječenje malarične i kahektičneć djece u napušteni dominikanski samostan 
sv. Križa na Čiovu, Sfarčić je 1. lipnja 1926. zamolio Vrhovnu upravu sestara 
dominikanki Kongregacije Svetih anđela čuvara da dodijeli dvije sestre, po 
mogućnosti mlađe, koje bi skrbile za djecu u toj ustanovi. Naglasio je da sestre 
ne bi morale raditi 77že poslove, jer za to postoji posluga. Plaća sestara izno- 
sila bi 500 dinara mjesečno i uz to bi imale stan i hranu. Ako Vrhovna uprava 
prihvati ponudu, sestre bi s radom započele 15. lipnja ili 1. srpnja.“ Javljajući 
7. lipnja Institutu da je Vrhovno vijeće Kongregacije toga dana izrazilo spre- 
mnost prihvatiti ponudu, časna majka Anđela Milinković zatražila je neka 
objašnjenja te zamolila da po mogućnosti, sestre imadu sv. misu dnevno. 

Pisani odgovor Instituta, premda je vjerojatno postojao, nije sačuvan 
među spisima Vrhovne uprave Kongregacije, no nedvojbeno je da je u svemu 
postignut dogovor sa sestrama, jer je časna majka Milinković 1. srpnja zamo- 
lila splitskoga biskupa Kvirina Klementa Bonefačića da odobri odlazak sestara 

na Čiovo i podijeli blagoslov onima koje će tamo biti poslane.? Ni biskupov 
odgovor, koji je nedvojbeno bio pozitivan, nije sačuvan, baš kao ni imena pr- 
vih dviju dominikanki koje su 10. srpnja 1926. otputovale na Čiovo.'“ Ipak, 
znamo da im se 2. listopada 1926. pridružila bolničarka s. Inočenca Tadić,"! 
a 29. prosinca 1928. iz Šibenika je stigla i s. Jordana Prizmić, koja je preuzela 
službu švelje.'* Kako nova filijala nije odmah bila službeno utemeljena, Vrhov- 
no je vijeće tek 6. siječnja 1927. za prvu starješicu odredilo s. Piju Budrović. 
Iz zapisnika sjednice Vrhovnoga vijeća, kao ni iz drugih izvora, nije moguće 
saznati je li s. Pia bila jedna od prve dvije sestre koje su došle na Čiovo, ili se 
pridružila tamošnjim sestrama tek nakon imenovanja njihovom starješicom. 

Nažalost, nije sačuvan ugovor između Kongregacije i Instituta o namještenju se- 
stara, tj. o njihovim obvezama i pravima. Ipak, sačuvan je dopis Banske uprave Pri- 
morske banovine od 22. siječnja 1931. koji je dostavljen uz ugovor što ga je vrhovna 
poglavarica trebala potpisati u ime Kongregacije.!“ Vjerojatno je i ranije postojao 
ugovor, potpisan prije nego što su sestre 1926. došle na Čiovo ili neposredno nakon 
toga, što bi značilo da je ugovor iz 1931. bio revidirana verzija prvog ugovora. 

Kada su sestre došle na Čiovo, upravitelj lječilišta bio je dr. Andrija Sfarčić, 
koji je svakodnevno dolazio iz Trogira. Ondje je upravljao Institutom za prou- 
čavanje i suzbijanje malarije, koji je 1. travnja 1928. preimenovan u Higijenski 
zavod.'? Osvrćući se 1930. na rad čiovskoga lječilišta, on piše: Bolesna djeca 
potiču iz svih zaraženih krajeva Dalmacije. Izim liječenja, djeca se podučavaju u 
čitanju i računanju (analfabetski tečajevi), a onim koji su uslijed bolesti prekinuli 
pohadjanje stvorena je mogućnost da mogu nastaviti pohadjanje jednorazredne 
Pučke škole. Nekoja djeca podučavaju se u domaćem obrtu, papučarstvu, opan- 
čarstvu, a djevojčice u domaćinstvu. U buduće zavesti će se u Sanatoriju i kratki 
gospodarski tečajevi osobito u sirarstvu, mljekartsvu i kutlarstvu. Od 1926. godine 
do danas bilo je u Sanatoriju na lječenju preko 737 djece. Osim bolesnika nekada 
se primaju slabunjava i gladna djeca iz pasivnih krajeva.“ 

Svu tu djecu njegovale su sestre dominikanke, ali i poučavale ih u jednora- 
zrednoj pučkoj školi koju Sfarčić spominje te organizirale za njih spomenute 
tečajeve u gospodarstvu i domaćinstvu. Djeca su u lječilištu ostajala tri mjese- 
ca, a potom bi se vraćala u svoje obitelji. No ako je neko dijete i dalje pokazi- 
valo znakove bolesti, ostajalo je još tri mjeseca. Kako je Sfarčić imao sve više 
posla u Irogiru, ali i u koordinaciji svih podružnica, na Čiovu ga je početkom 
tridesetih godina prošloga stoljeća zamijenio dr. Frano Bunrjelić. 7 

U čiovskom samostanu sv. Križa buknuo je 1928. požar koji je progu- 
tao dva krila samostana. Zahvaljujući požrtvovnosti sestara dominikanki i dr. 
Sfarčića nikom se od djece nije ništa dogodilo, a samostan je ubrzo obnovljen 
zahvaljujući polici osiguranja od 120.000 dinara. '* Kako svjedoče sestre u nje- 
zinu nekrologu, nakon što je buknuo požar, sakristanka s. Antonina Slade, bo- 
jeći se da ne izgori i samostanska crkva, pojurila je u crkvu, otvorila tabernakul 
i u škapularu iznijela piksidu s hostijama. Srećom, požar ipak nije zahvatio 
crkvu, ali se o hrabrom činu s. Antonine dugo pričalo, jer su svi bili dirnuti 
njezinom skrbi za Presveti oltarski sakrament.' Što se pak tiče same s. Anto- 
nine Slade, ona je na Čiovo vjerojatno došla nakon što je 9. studenoga 1927. 
prihvaćena njezina ostavka na službu šibenske priore,“ a ostala je najkasnije 
do 18. kolovoza 1934., kada ju je Vrhovno vijeće imenovalo predstojnicom 
sestarske zajednice na Botićevu trgu u Zagrebu.“ 


DOBA EKONOMSKE KRIZE 


Prva čiovska starješica s. Pija Budrović predala je tu službu 27. prosinca 
1930. s. Bernardini Sardelić Kraljević, kojoj je 6. ožujka 1932. povjeren drugi 
mandat,“ pa se na službi zadržala do 19. studenoga 1934., kada ju je predala 
s. Emiliji Goravici i otputovala u Bol na Braču.“ 

U međuvremenu je tridesetih godina prošloga stoljeća svijet potresla eko- 
nomska kriza, koja nije mimoišla ni Kraljevinu Jugoslaviju. Pogodivši sve se- 
gmente života, nametnula je štednju čak i tamo gdje inače ne bi trebalo štedje- 
ti, što se odrazilo i na čiovsko lječilište. U njemu se prije krize liječilo do 150 
djece, za koju je brinulo sedam sestara dominikanki i ostalo osoblje. No, do 
1932. broj djece je smanjen na najviše 50, što je omogućilo reduciranje i broja 
osoblja. Tako je, umjesto nekadašnjih sedam, 31. srpnja 1932. u lječilištu bilo 
pet sestara dominikanki, i to: s. Bernardina Sardelić Kraljević (starješica), s. 
Inočenca Tadić (bolničarka), s. Jordana Prizmić (krojačica i sakristanka), s. 
Fabijana Mišura (kuharica) i s. Markolina Gugić (učiteljica). Potonja je vodila 
osnovnu školu ne samo za djecu iz lječilišta nego i za djecu susjednih mjesta, 
Arbanije i Žedna. Osim njih, te godine je dio ljeta na Čiovu provelo dvadese- 
tak boležljive djece, koju su iz Splita dovele sestre Ruzarija Bujas i Margarita 
Kršinić. Od ostalog osoblja na Čiovu su se tada nalazili Nikola Bogdanović, 
kao zamjenik upravitelja dr. Buntjelića, jedna činovnica i liječnikova pomoć- 
nica, poslužnik, postolar i tri službenice.“ Osim toga, kako svjedoči o. Pio 

Maroević, prije krize djeca su u lječilištu imala obilje hrane, koja je zbog krize 
svedena na minimum.? 

Osim što su njegovale bolesnu djecu, sestre su, kako smo vidjeli, radile i 
u školi koja je za tu djecu bila organizirana u sklopu Instituta. Zbog toga se 
nedvojbeno povećao i broj sestara u filijali, ali je škola očito bila ukinuta, jer je 
Nikola Bogdanović, upravitelj Instituta, u prosincu 1933. javio časnoj majci 
Anđeli Milinković da je Ministarstvo prosvjete dopustilo otvaranje škole u 
samostanu sv. Križa te ju zamolio neka poradi na tome da izvođenje nastave 
opet bude povjereno dominikankama. Dobivši Bogdanovićevu molbu, časna 
majka Milinković obratila se za posredovanje splitskome biskupu Bonefači- 
ću.“ Neki dogovor je početkom iduće godine vjerojatno bio postignut, ali ne i 
realiziran, jer je Bogdanović 29. kolovoza 1935. javio časnoj majci da ne šalje 
na Čiovo sestru određenu za predavanje u školi, jer se škola uslijed veoma sku- 
čenog budžeta reducira." Štoviše, 15. studenoga 1935. Bogdanović javlja časnoj 
majci da je odlukom bana Primorske banovine od 6. studenoga likvidiran otsek 
djece u samostanu sv. Križa, zbog čega je prestala potreba da se celokupno osoblje 
zadrži, pa se stoga sa danom 30. studenoga otpuštaju iz službe kuharica s. M. 
Celina Bačić,“ švelja s. Jordana Prizmić i kandidatica Milka Kralj (kasnije s. 
Konstanca), koja je bila poslužiteljica djece.“ Koncem godine, 26. prosinca 
1935., Bogdanović je javio časnoj majci Milinković da se sa danom 1. siječnja 
1936. privremeno otpušta još jedna sestra iz samostana sv. Križa. Razlog je 
bio nedostatak financijskih sredstava, zbog čega je Ministarstvo financija pro- 
vodilo oštre mjere štednje u svim domovima. Bogdanović kaže kako se trudio 
ishoditi odluku da se to ne primijeni na lječilište u samostanu sv. Križa, ali mu 
to nije uspjelo.?“ 

Nažalost, ne znamo koja je sestra početkom 1936. dobila otkaz u Sv. Kri- 
žu, ali znamo da je 6. srpnja odande premještena s. Inočenca Tadić, koja je 
na Čiovo stigla nedugo nakon prvih dviju sestara 1926.*' Na vijest o njezinu 
premještaju, Odjel za zdravlje i socijalnu politiku Banske uprave u Splitu, vje- 
rojatno na Bogdanovićevu intervenciju, brzojavno je 13. svibnja molio Vrhov- 
nu upravu Kongregacije da obustavi premještaj s. Inočence.** Prosvjedujući 
što premješta tu sestru bez prethodnoga sporazuma sa čiovskim lječilištem, 
Vrhovnoj upravi je istoga dana dopis u ime bana Primorske banovine uputio 
načelnik, koji moli obustavu premještaja, iznoseći pri tom sljedeće razloge: Po- 
što momentalno u Lječilištu vlada jaka epidemija gripe sa komplikacijama bron- 

cho pneumonija i upala srednjeg uha, kao i slučajevi morbila,** to je upravi ova 
promjena bolničarke u ovom času vrlo neugodna, jer se je sestra Inocenca pokazala 
do sada kao vrsna i pouzdana bolničarka i koja, pošto je duže vremena u sv. Kri- 
žu, pozna sve prilike u kući, dok bi se jedna nova morala u sve te uputiti, što u 
ovom momentu nije nikako moguće, a da pri tome ne trpe zdravstvene prilike u 
zavodu.“ 

Unatoč navedenim razlozima, časna majka Milinković nije uvažila molbu, 
nego je Banskoj upravi odgovorila: /Vije moguće da obustavim premještaj S. Ino- 
cence Tadić radi mnogih razloga, koje nijesam dužna očitovati, jer po ugovoru za 
sv. Križ imam slobodne ruke u premještaju sestara. Bolničarka za djecu doći će, 
koja će ih njegovati." 

S obzirom na razloge koje je iznio načelnik Banske uprave Primorske ba- 
novine, kratak odgovor časne majke Milinković na prvi je pogled nepotrebno 
oštar i ostavlja dojam manjka razumijevanja za potrebe čiovskoga lječilišta. 
No u pozadini svega krije se neprimjereno i često neuravnoteženo ponašanje 
upravitelja lječilišta Nikole Bogdanovića, koji je nerijetko djeci i sestrama u 
samostanu sv. Križa stvarao probleme. Njegovo hirovito ponašanje do izražaja 
je dolazilo i prigodom premještanja sestara. Vrhovna uprava Kongregacije re- 
dovito se u tim prigodama suočavala s neugodnostima koje su prouzrokovali 
njegovi dopisi i neutemeljene optužbe protiv Vrhovne uprave. Tako je vjerojat- 
no bilo i kod premještaja s. Inočence Tadić, pa stoga ne čudi navedeni odgovor 
časne majke Milinković. 

Štoviše, upravo kod premještaja s. Inočence upravitelj Bogdanović pokazao se 
u svom najgorem izdanju. Očito nezadovoljan što je časna majka, bez dogovora 
s njime, premjestila s. Inočencu, Bogdanović je 12. srpnja 1936. uputio Banskoj 
upravi u Splitu dopis u kojem optužuje Vrhovnu upravu da lo uopće vodi računa 
o potrebama Lječilišta zapostavljajući ga svjesno pri izmjeni sestara. U nastavku pisma 
nastoji diskreditirati Vrhovnu upravu lažno prikazujući rad sestara na Čiovu. Tvrdi 
da kuharica uopće ne osjeća miris hrane i ne pokazuje štedljivost u pripremanju 
obroka, švelja je neupućena i nedorasla svojoj službi, a starješica zbog lošeg zdravlja 
ne može obavljati svoju službu onako kako traže potrebe lječilišta. Ustvrdivši da 
zbog svega toga trpi normalno funkcioniranje lječilišta, Bogdanović je zamolio 
Bansku upravu Primorske banovine u Splitu da poduzme korake kako bi u najkra- 
ćem roku bile sve tri sestre zamjenjene sa stručnim i zdravim sestrama, ali i da raskine 


postojeći ugovor sa Kongregacijom i sklopi novi.“ 

Ne sumnjajući u Bogdanovićeve optužbe, Banska je uprava Primorske ba- 
novine dostavila njegov dopis Vrhovnoj upravi Kongregacije i pozvala časnu 
majku da do 1. kolovoza bezuvjetno udovolji zahtjevima uprave lječilišta Sv. 
Križ, te zamjeni nesposobne sestre sa drugima koje će biti u stanju, da udovolje 
svojim dužnostima na čast redu i zadovoljstvo Uprave." No časna majka Milin- 
ković, i inače poznata po odlučnosti i beskompromisnosti kada je u pitanju 
bila obrana časti njezinih sestara i Kongregacije, ne upuštajući se u rasprave, 
odlučila je povući sestre sa Čiova, radije nego da udovoljava hirovitom Bog- 
danoviću, koji uz to još i kleveće sestre. Stoga je 19. srpnja Banskoj upravi 
Primorske banovine u Splitu odgovorila: Lječilište sveti Križ bilo je uvijek provi- 
đeno sposobnim silama, samo nijesu iste bile po ćefu Gosp. Šefa Bogdanovića, koji 
je bolestan i živčano rastrojen, a to dokazuje i činjenica da radi živčane bolesti 
nije mogao dovršiti ni svoje nauke. On se kapricira da se postavljaju sestre, koje on 
hoće*, a vrhovna glavarica mora da ima u tome slobodne ruke. Da bude mirna 
Kr. Banska uprava, a imi, dajem otkaz i javljam da ću dignuti svoje sestre iz sv, 
Križa 1. septembra ove godine, a ako Kr. Banska uprava traži, da se držim ugovo- 
ra, onda ću ih dignuti 1. novembra 1936. god. Lijepo molim, da mi se dozvoli da 
sestre dignem 1. septembra 1936. godine." 

Zbog nedostatka pisanih izvora nije poznato kako se slučaj dalje razvijao, 
no Banska uprava je očito uvidjela da problem nije u Vrhovnoj upravi Kon- 
gregacije, nego u Bogdanoviću te, sukladno tome, izgladila probleme, jer se 
sestre ipak nisu povukle sa Čiova. Što se pak tiče s. Inočence Tadić, njezin 
premještaj nije opozvan, ali ni izbivanje sa Čiova nije dugo potrajalo. Naime, 
premda je 30. kolovoza 1938. bilo odlučeno da službu starješice ponovno 
preuzme s. Pia Budrović, do toga nije došlo jer je ustanova u kojoj je ona 
tada radila zamolila da ostane u službi barem dok se netko drugi ne uputi u 
vođenje knjiga. Vrhovno je vijeće 10. listopada uvažilo tu molbu i čiovskom 
starješicom imenovalo s. Inočencu Tadić, koja je time ujedno iz Bola na Bra- 
ču ponovno premještena na Čiovo.“ Vjerojatno negdje početkom 1941. po- 
novno joj je povjerena starješinska služba, a nakon isteka drugoga mandata, 
zbog teških ratnih i poratnih prilika nastavila je vršiti službu do 28. kolovoza 
1945. Tog dana joj je Vrhovno vijeće produžilo mandat do idućega Vrhov- 
nog zbora Kongregacije.“' Tako se na službi starješice zadržala do 19. rujna 
1947.“ U međuvremenu, na Čiovu je od 1. veljače 1934. do 1. srpnja 1937. 
boravila s. Tarcizija Petrušić,“ a s. M. Lurdes Mudrinić došla je u samostan 

sv. Križa odmah nakon što je 9. svibnja 1937. položila prve zavjete,“ ali je 
već 1938. premještena u Trogir.“ 

Nedugo prije negoli je starješinsku službu predala s. Inočenci Tadić, dota- 
dašnja starješica Emilija Goravica sastavila je i 15. kolovoza 1938. Vrhovnoj 
upravi Kongregacije uputila izvještaj o radu i stanju sestara na Čiovu. To je 
jedini takav sačuvani izvještaj iz te filijale, zbog čega je vrijedan i nezaobilazan 
izvor podataka. Iz njega se vidi da je tada na Čiovu služilo pet sestara, što je 
prema ugovoru bio minimalan broj, a dobivale su plaću u ukupnom iznosu 
od 1770 dinara. Od toga su 300 dinara zadržavale za svoje potrebe, a ostatak 
su slale Vrhovnoj upravi Kongregacije u Korčuli. Što se tiče djece koja su se 
tamo liječila, s. Emilija piše: U kući stalno prebiva pedesetak dječaka i djevojčica, 
a izmjenjuju se svakog trećeg mjeseca. Samo u slučajevima kada se neko dijete nije 
izliječilo, da ga ne bismo bolesna vratili obitelji, produžava mu se boravak i u 
narednoj smjeni. Samo bolesna i djeca koju treba izolirati spavaju u samostanu, a 
preostali u dvije barake koje su građene u brdu, samostanu preko puta koji vodi u 
Trogir. Djeca imaju redovne i njihovu uzrastu primjerene obroke, pa ni u čemu ne 
oskudijevaju. Brigu o njihovu zdravlju i liječenju vode liječnici koji redovno dva 
puta tjedno dolaze iz Splita, a po potrebi kad god ih sestre pozovu.“* 

U nastavku izvještaja s. Emilija spominje upravitelja lječilišta Nikolu Bog- 
danovića, koji stanuje u samostanu sa svojih dvoje blizanaca i sa suprugom, 
koja je ujedno tajnica i računovotkinja lječilišta. No, otvoreno govori i o nes- 
porazumima s Bogdanovićem: Nesporazumi između sestara i upravitelja, koji 
su u ružnom obliku izbili pred četiri godine — o čemu je časna majka glavarica 
svojedobno podrobno obaviještena, pa je i sama sudjelovala u smirivanju strasti — 
odavno su uklonjeni, ali do danas nije nestala nelagoda koju bude sjećanja na taj 
sukob, ni izvjesno nepovjerenje koje se s vremena na vrijeme javi kod upravitelja 
Bogdanovića. Dokle god budu vjerovale, a u to će vjerovati do kraja svog života, 
da će spasenje naći onaj koji je strpljiv i sklon praštanju, sestre neće dopustiti da 
bolesno upraviteljevo nepovjerenje prema njima ponovo razbukta sukob. Zato bi- 
smo molile časnu majku da ima povjerenja u pet svojih sestara koje rade u ovoj 
misijskoj kući! Pet sestara, svaka na svom mjestu, na mjestu za koje je stručno 
osposobljena, vode kuhinju, šiju i krpaju odjeću za djecu, njeguju bolesne i podu- 
čavaju djecu u svim školskim predmetima. Uz to dječake upućuju u poljodjelstvo, 
a djevojčice u šivenje, kuhanje i ručni rad!" 

TEŠKE GODINE DRUGOGA SVJETSKOG RATA 


Nakon što je 30. kolovoza 1938. starješinsku službu predala s. Inočenci 
Tadić, s. Emilija Goravica premještena je za starješicu u zagrebački Dom za 
majke i dojenčad.“ Iduće je godine na Čiovo došla s. M. Karmen Klarić, koja 
je ostala tamo do 1941.* Te je godine, 16. lipnja, uprava lječilišta tražila još 
jednu sestru sa kvalifikacijom niže srednje škole za čuvanje djece,“ a nekoliko 
mjeseci kasnije i jednu učiteljicu za tamošnju djecu. Udovoljavajući 17. ožujka 
1941. potonjoj molbi, časna majka Česlava Andreis tražila je da dotična sestra 
prima primjerenu plaću, te da joj se osiguraju stan i hrana, dodavši pritom: 
Kako su i ranije, dok je postojala škola u Sv. Križu, sestre Dominikanke popunjale 
mjesto učiteljice, to je pravedno da to mjesto ponovno dobiju sestre Dominikanke, 
tim više što sestre istoga Reda rade više godina u Lječilištu.?! 

U međuvremenu, na Čiovo je 1940. došla s. Perica Batistić i ostala tamo 
do 1945.%* Međutim, broj sestara u samostanu sv. Križa uskoro je spao na 
četiri, pa su se tako 31. prosinca 1941. ondje nalazile sestre Inočenca Tadić, 
Bernardica Irogrlić, Perica Batistić i Anuncijata Habulin."* Njima se 1942. 
pridružila s. Kornelija Geci, koja je ostala do 1944. godine,** a — nakon što je 
22. studenoga 1942. položila prve zavjete — na Čiovo je stigla i s. Ivana Perkov 
te ostala tamo nešto više od tri godine.* Kao posljednja živuća dominikanka 
koja je bila na službi u antimalaričnome dječjem lječilištu na Čiovu, ona u 
svojim sjećanjima pripovijeda da je u njezino doba u samostanu sv. Križa bilo 
do 150 djece, koja su bolovala od malarije i drugih zaraznih bolesti. Svjedočeći 
o problemima s kojima su se sestre u doba Drugoga svjetskog rata mučile zbog 
nedostatka lijekova i prikladnih medicinskih tretmana, s. Ivana pripovijeda: 
Naravno, mi smo se za njih posebno brinule na način na koji smo jedino mogle. 
Nije bilo toliko modernih sredstava kao danas. Kad bi netko dobio svrab, uzeli bi 
pepeo i umotali ih u taj pepeo. Obično je ova terapija trajala tri dana. Poslije toga 
bi ih okupali. Bila je to starinska, prirodna i djelotvorna terapija. Kad bi djeca 
ozdravila, opet su se smjela družiti sa svojim vršnjacima.>* 

Silom prilika, u doba Drugoga svjetskog rata na Čiovo su se vratili i domi- 
nikanci. Naime, nakon što je 23. veljače 1944. u angloameričkom bombardira- 
nju Irogira teško stradao samostan sv. Dominika, čiji su klaustar i sjeverno kri- 
lo do temelja porušeni, a zapadno i istočno krilo oštećeni, starješina samostana 
fr. Petar Domančić spasio je što se spasiti moglo i preselio fratre u samostan 

sv. Križa na Čiovu, gdje su ubrzo pristigli i neki dominikanci iz drugih samo- 
stana.“ Tako se u čiovskom samostanu našla na okupu dominikanska obitelj 
od nekoliko fratara i sestara. Doduše, fratri su se ubrzo rasporedili po drugim 
samostanima, a na Čiovu je ostao samo fr. Rajmund Franetović. Ostarjeli re- 
dovnik zaželio je provesti ostatak života sa sestrama dominikankama, kojima 
je prethodnih godina bio ispovjednik i duhovnik, dolazeći redovito iz Trogira. 
Te je službe vršio i nakon preseljenja na Čiovo, do 31. ožujka 1945., kada je 
preminuo okružen sestrama dominikankama. Bio je posljednji dominikanac 
koji je živio i preminuo u čiovskome samostanu te je ondje i pokopan.?* 


OD OTPUŠTANJA IZ LJEČILIŠTA DO NAPUŠTANJA ČIOVA 


Jedna od posljednjih sestara koja je stigla na Čiovo prije otpuštanja sestara iz 
antimalaričnog lječilišta bila je s. Anselma Vodanović. Na Čiovo je došla 1945., 
a nakon godinu dana premještena je na drugu službu." Malo nakon toga soci- 
jalističke su vlasti odlučile otpustiti sestre iz antimalaričnog lječilišta. Kroničarka 
Kongregacije kratko je 30. prosinca 1946. zabilježila: Orpuštene sestre iz Svetog 
Križa. Još su ostale tamo da urede kuću.“ No ubrzo je došlo do promjene te odlu- 
ke, odnosno Vrhovno je vijeće na svojoj sjednici od 20. travnja 1947. jednogla- 
sno prihvatilo prijedlog dominikanskog provincijala Anđelka Fazinića da sestre 
ostanu u samostanu sv. Križa, bave se ondje gospodarstvom i čuvaju svetište, koje 
im ujedno može dobro poslužiti kao kuća za odmor bolesnih i starijih sestara.“ 
Nekoliko mjeseci kasnije, 5. srpnja 1947. sa Čiova je premještena dotadašnja 
starješica s. Inočenca Tadić, ujedno redovnica s najdužim stažem u samostanu sv. 
Križa.“ U dva je navrata boravila tamo gotovo dvadeset godina. Zbog njezina je 
premještaja Vrhovno vijeće 31. kolovoza 1947. novom starješicom imenovalo s. 
Antoninu Slade,* ali se ona zahvalila na službi, što je Vrhovno vijeće prihvatilo 
i 19. rujna 1947. službu starješice povjerilo s. Egidiji Tomasović.“ Nju je 25. 
listopada 1950. naslijedila s. Metilda Nenadić. 

Osim smjene starješica, bilo je i drugih personalnih promjena na Čiovu. 
S. Cecilija Lučić boravila je u samostanu sv. Križa od 31. kolovoza 1947.% do 
srpnja 1952.,97 a s. Stjepana Šikić od 1947. do 1950.5 S. M. Lurdes Mudrinić 
koja je, kako smo vidjeli, već ranije boravila na Čiovu, vratila se 1949. u samo- 
stan sv. Križa i ostala u njemu do 1950.9 S. Ljiljanka Klarić bila je na Čiovu od 
1951. do 1952.,7 a s. Agneza Domljanović mlađa provela je ondje nekoliko 
mjeseci 1952. godine.7! 

Kako su sestre otpuštanjem iz lječilišta ostale bez stalnih izvora prihoda, 
a na Čiovu nisu mogle nikako privređivati osim obrađivanjem skromnoga sa- 
mostanskog gospodarstva, vrlo brzo je postalo očito da neće imati od čega 
živjeti. Osim toga, na Čiovu nisu imale nikakvog aktivnog apostolata kojim 
bi se bavile, a komunisti su ih još prije listopada 1948. praktički smjestili u 
jednu sobu, oduzevši ostatak samostana za smještaj srednjoškolskog doma.“ U 
takvim je okolnostima rasprava o zatvaranju te filijale bila sasvim logična. No 
Vrhovno je vijeće 6. prosinca 1952. ipak privremeno odustalo od napuštanja 
Čiova jer je splitski Kaptol namjeravao preuzeti samostan i zadržati sestre kao 
domaćice. Istoga je dana novom starješicom imenovana s. Vincenca Jugović. 
Nažalost, ubrzo se ispostavilo da splitski Kaptol svoju namjeru ne može prove- 
sti u djelo, pa je časna majka Česlava Andreis u svom izvještaju pred Vrhovnim 
zborom Kongregacije u kolovozu 1953. najavila da će se sestre povući sa Čiova 
jer tamo nemaju nikakvu duhovnu skrb, pa čak ni sv. misu, a osim toga se 
nemaju od čega uzdržavati te oskudijevaju u najnužnijim stvarima.“ Sukladno 
tome, Vrhovno je vijeće 15. studenoga 1953. donijelo odluku o povlačenju 
sestara sa Čiova." Odmah potom posljednje su dominikanke napustile sa- 
mostan sv. Križa. Osim starješice s. Vincence Jugović, pouzdano znamo da je 
među njima bila s. Metilda Nenadić.“ Njihovim odlaskom je, nažalost, nepo- 
vratno nestalo dominikanske prisutnosti sa Čiova. 


S. BOGOLJUBA STANČIĆ (sestra Domina) 


Vjerojatno je najpoznatija od svih dominikanki koje su bile na službi u an- 
timalaričnome lječilištu na Čiovu s. Bogoljuba Stančić, popularno zvana sestra 
Domina. Rođena je 11. rujna 1901. u Dolu na Hvaru od oca Marina i majke 
Margarite Vranković.“ U samostan u Korčuli došla je 26. ožujka 1928.,% a 
u novicijat je stupila 5. kolovoza 1929. Godinu dana kasnije, 4. kolovoza 
1930., položila je prve zavjete.*“ Vjerojatno je odmah nakon toga poslana na 
službu u splitsku bolnicu za zarazne bolesnike, tzv. Osamicu.?' Tu je ostala sve 
dok općinske vlasti nisu 1. srpnja 1932. otpustile dominikanke, jer su odlučile 
preseliti bolesnike u novouređenu bolnicu i tamo zaposliti milosrdnice.** Dvi- 
je godine kasnije, 8. svibnja 1934., položila je doživotne zavjete. 

Vjerojatno odmah nakon otpuštanja iz splitske Osamice, s. Bogoljuba 
je u srpnju 1932. poslana na Čiovo. Ondje se, između ostalih, kao dječak li- 
ječio i kasniji hrvatski književnik Ivan Aralica, koji je sestru Dominu doživio 


149 


IZ SPLITSKE PROŠLOSTI 1. Armanda: Povijest filijale sestara dominikanki... 


kao drugu majku te joj, zahvalan na svemu što je učinila za njega, posvetio 
čitav svoj autobiografski roman Sunce, u kojemu kaže da svojoj majci zahva- 
ljuje rođenje i prvih deset godina života, a sav ostali život jednoj drugoj ženi#* Ta 
druga žena jest sestra Domina. Pričama koje mu je pričala za boravka u samo- 
stanu sv. Križa, Aralica je prošarao sve svoje knjige, ispisujući ih s osjećajem da 
nju drži za skut, da uz nju hoda, da cimne njenim skutom kad mu na nesto treba 
odgovoriti, a odgovora ne zna, i imajući dojam kako je pun pouzdanja da pričati 
zna samo ako nad sobom osjeća njen veo sličan leptirovu krilu. Kazavši da je 
sestra Domina / sama leptirovo krilo, Aralica svoj roman zaključuje priznanjem 
da je upravo ona i njemu dala krila da poleti u život.** 

Nije nam poznato do kada se s. Bogoljuba zadržala na Čiovu, no svaka- 
ko je odande otišla prije kraja 1941.* U godinama Drugoga svjetskog rata 
nalazimo je na službi u biogradskoj bolnici. Bilo je to teško doba, obilježeno 
oskudicom, strahom za vlastiti život, partizanskim pritiscima na sestre da 
pođu s njima u šumu, te tragičnim odvođenjem bolesnika, koji su potom 
bez suda i presude bili likvidirani. Sve to sestre su izdržale, ali su ih komu- 
nisti, nakon preuzimanja vlasti, otjerali iz bolnice. Naime, kako je bolnica 
postala vojna, komesar ih je stavio pred ultimatum da skinu redovničku 
odjeću i ostanu raditi kao vojne službenice, ili da napuste bolnicu. Nakon 
što su odabrale ovo drugo, naređeno im je da odmah odu iz bolnice, ali 
im je ipak, na zamolbu njihove starješice, dopušteno da ostanu do jutra. 
Sutradan su pješice krenule prema Biogradu, jer je bolnica bila smještena 
oko dva kilometra izvan grada. Jedan čovjek im je za smještaj ponudio svoju 
praznu kuću, a mještani su im donosili hranu, peć i drva za ogrjev te ostale 
potrepštine. Sestre su namjeravale napustiti Biograd, ali ih je narod molio 
da ostanu, pa je Vrhovna uprava Kongregacije odlučila ostaviti tamo mlađe 
sestre, a starije i bolesnije rasporediti po drugim samostanima i kućama. 
Tako je i s. Bogoljuba početkom 1946. poslana u Šibenik.“ Tu je ostala dok, 
izmučena rakom jetara, nije preminula 11. kolovoza 1948. na glasu svetosti 
u 47. godini života i 19. redovništva. Pokopana je 12. kolovoza u sestarskoj 
grobnici na groblju sv. Ane.* Knjiga preminulih sestara izričito ju naziva 
sveta naša sestra te kaže da je bolesnike koje je dvorila odusevljavala za Boga 
i tako ih učila da za Njega trpe." Slično o njezinoj bolničarskoj službi piše i 
kroničarka šibenskoga samostana: Djelovala je ta pobožna i ponizna duša kao 
bolničarka u Splitskoj i Biogradskoj bolnici lijepi niz godina. I tako je imala pri- 

like mnogoj duši otrti sa lica suzu boli i zdvojnosti, te ju pripraviti na vječnost 
izmirivši ju s Bogom, da se smirena preseli u lijepe nebeske dvore. 

Rukopisni nekrolog, koji se čuva u arhivu samostana bl. Hozane Kotor- 
ske u Zagrebu, također hvali s. Bogoljubu zbog njezina uzorna života: Svoj 
kontemplativni život crpila je iz Euharistije. Kroz cio dan od 24 sata pratila je 
Raspetoga u žrtvama svete mise koje se prikazuju po čitavom svijetu i sa Žrtvom 
svoga Boga prinašala je svoj aktivni život. (...) Za ovu se skromnu, jednostavnu 
sestru može reći da je živjela u neprekidnoj nazočnosti Božjoj. Dvoličnost joj je bila 
nepoznata. Poput sv. Utemeljitelja dominikanskog Reda govorila je samo s Bogom 
ili o Bogu.“ 


STARJEŠICE FILIJALE U SAMOSTANU SV. KRIŽA NA ČIOVU 


Kako je već spomenuto, premda su prve dominikanke došle na Čiovo u 
srpnju 1926.,% Vrhovno je vijeće tek 6. siječnja 1927. prvom starješicom ime- 
novalo s. Piju Budrović.*“ Ona je tu službu vršila do 1930. No budući da je 
prema ondašnjim sestarskim konstitucijama mandat starješica filijalnih kuća 
trajao jednu godinu, to znači da je s. Piji Budrović, nakon prvoga mandata, 
1928. povjeren drugi, a 1929. i treći mandat. Nažalost, u sačuvanim arhivskim 
vrelima nema podataka o točnim datumima tih imenovanja. Ipak je sigurno 
da je s. Pia starješinsku službu na Čiovu vršila do 1930., kada je 27. prosinca 
novom starješicom imenovana s. Bernardina Sardelić Kraljević.?? Njoj je 6. 
ožujka 1932. povjeren novi mandat“ pa se na službi zadržala do 19. studeno- 
ga 1934., kada je poslana za starješicu sestarske zajednice u Bolu na Braču.?? 
Na Čiovu ju je naslijedila s. Emilija Goravica. Nažalost, točan datum njezina 
imenovanja nije sačuvan, ali znamo da je službu vršila do 30. kolovoza 1938. 
kada je premještena u Zagreb. Potrebno je napomenuti da je u međuvreme- 
nu mandat starješica filijalnih kuća sa jedne godine produžen na tri, pa je s. 
Emilija odradila jedan produženi mandat. Nakon nje, Vrhovno je vijeće 10. 
listopada 1938. novom starješicom imenovalo s. Inočencu Tadić, koja je zbog 
toga došla iz Bola na Braču. Vjerojatno negdje krajem 1941. ponovno joj je 
povjerena starješinska služba, a nakon isteka drugoga mandata, zbog teških 
ratnih i poratnih okolnosti nastavila je vršiti tu službu do 28. kolovoza 1945., 
kada joj je Vrhovno vijeće produžilo mandat do idućega Vrhovnog zbora Kon- 
gregacije.'" Kao najdugovječnija čiovska starješica, obavljala je tu službu do 
19. rujna 1947., kada ju je naslijedila s. Egidija Tomasović.!'"" Nakon isteka 

trogodišnjega mandata, ona je 25. listopada 1950. starješinsku službu predala 
s. Metildi Nenadić.!"* Nešto više od dvije godine kasnije novom je starješicom 
6. prosinca 1952. imenovana s. Vincenca Jugović.'“ Ona je ujedno bila po- 
sljednja čiovska starješica, koja je tu službu vršila do odlaska sestara iz samo- 
stana sv. Križa. 

Iz navedenoga se, na temelju sačuvanih izvora, s velikom preciznošću u 
potpunosti može utvrditi kronološki slijed čiovskih starješica: 

1) S. Pia Budrović iz Staroga Grada na Hvaru 1927. — 1928. 


2) S. Pia Budrović, drugi put 1928. — 1929. 

3) S. Pia Budrović, treći put 1929. — 1930. 

4) S. Bernardina Sardelić Kraljević iz Blata na Korčuli 1930. — 1932. 
5) S. Bernardina Sardelić Kraljević, drugi put 1932. — 1934. 

6) S. Emilija Goravica sa Šipana 1934. — 1938. 

7) S. Inočenca Tadić iz Staroga Grada na Hvaru 1938. — 1941. 

8) S. Inočenca Tadić, drugi put 1941. — 1945. 

9) S. Inočenca Tadić, treći put 1945. — 1947. 


10) S. Egidija Tomasović iz Kučića kraj Omiša 1947. — 1950. 

11) S. Metilda Nenadić iz Gornjih Vinjana kraj Imotskoga 1950. — 
1952. 

12) S. Vincenca Jugović iz Bola na Braču 1952. — 1953. 


ZAKLJUČAK 


Za dr. Andriju Sfarčića, utemeljitelja trogirskoga Instituta za proučavanje 
i suzbijanje malarije te njegove čiovske podružnice, tj. Lječilišta za malaričnu 
i kahektičnu djecu, nedvojbeno bismo mogli kazati da je, sa stajališta medi- 
cinske struke, dobro čitao znakove svoga doba. Uočavao je ne samo medi- 
cinske probleme nerazvijenih krajeva u dalmatinskom zaleđu nego i njihov 
izvor. Stoga je svojim medicinsko-socijalnim ustanovama pomagao u liječenju 
oboljelih, ali i u otklanjanju izvora zaraznih bolesti, koji su uglavnom ležali u 
slabo razvijenoj svijesti o važnosti i potrebi higijene. U tom plemenitom radu 
pridružile su mu se i sestre dominikanke, kao bolničarke, domaćice i učitelji- 
ce oboljele djece u čiovskome lječilištu. Jednostavno kazano, toj su djeci bile 
poput pravih majki. I one su dobro čitale znakove svoga doba i, sukladno 
svojim mogućnostima, djelovale u tom pravcu. Nažalost, koliko god da su se 
uspješno borile protiv fizičkih zaraznih bolesti, nisu se mogle suprotstaviti ko- 

munizmu, koji im je onemogućio bavljenje aktivnim apostolatom u brojnim 
samostanima i filijalama, uključujući i samostan sv. Križa. Premda otpuštene 
iz lječilišta, ostale su tamo sve dok ih oskudica nije natjerala da napuste Čiovo. 
Danas, kada je od napuštanja samostana sv. Križa prošlo punih 60 godina i 
kada više nema komunističke diktature, možda je sazrelo vrijeme za razmišlja- 
nje o mogućnosti povratka na Čiovo i ponovnog otvaranja lječilišta u starom 
dominikanskom samostanu. Doduše, znakovi našega doba jasno govore da 
antimalarično lječilište kakvo je nekada postojalo na Čiovu više nije potrebno, 
ali također govore i o potrebi lječilišta za neke današnje bolesti, zbog kojih se 
svijet udaljio od Boga. Kao centar za duhovnu obnovu i prostor za povlačenje 
u osamu, čiovski samostan bio bi idealno /ječilište za te bolesti, a sestre domini- 
kanke sasvim prikladne bo/ničarke. 

THE HISTORY OF THE ČIOVO CHAPTER OF DOMINICAN 
SISTERS (1926 - 1953) 


Summary 


This paper is based on archival resources and related references and addresses the history of 
the Čiovo chapter of Dominican sisters. Sisters arrived on the peninsula in 1926: the so-called 
Institut za proučavanje i suzbijanje malarije (Institute for the study and suppression of malaria) 
urged them to help with the care of the sick children in the anti-malarial sanatorium. Sisters 
offered their help continuously until 1946, when they were dismissed by the communist 
authorities. Then they lived in the Monastery of the St. Cross. They left the monastery in 1953 
due to the lack of financial resources and the absence of the apostolate. The author critically 
analyzes the work of the sisters through all the adversities they went through: the economic 
crisis and poverty in the 1930's, the lack of understanding on the part of the manager of the 
sanatorium, Nikola Bogdanović, and the intolerance that was continually displayed by the 
communist authorities. Ihe work of prominent sisters, with the emphasis on the work of 
Bogoljuba Stančić (sister Domina) is presented as well as the list of all Reverend Mothers of 
the Čiovo chapter. 

pz. 7 MR 
ra SEG aj S e ie 


Slika 1. Sestre dominikanke, 0. Pio Maroević, upravitelj Nikola Bogdanović, osoblje i djeca iz 
lječilišta, Čiovo 1932. 


Slika 2. Sestre i o. Pio Maroević u klaustru samostana sv. Križa, Čiovo 1932. 

Slika 4. S. Emilija Goravica, starješica 
1934. — 1938. 


Slika 5. Sestre poslužuju hranu djeci u lječilištu 


161 


IZ SPLITSKE PROŠLOSTI I. Armanda: Povijest filijale sestara dominikanki... 


# : . Fa 


Slika 6. Sestra s djecom u jednorazrednoj pučkoj školi 


Slika 7. Sestre s osobljem i djecom u lječilištu krajem dvadesetih godina prošloga stoljeća 


162 


